B**roj: 711-I-1053-P-200-16/18-12-16**

Zagreb, 13. srpnja 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 10. stavka 3. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnice Bernardice Juretić, ministrice socijalne politike i mladih u razdoblju od 22. siječnja 2016. g. do 19. listopada 2016. g.,** na 18. sjednici, održanoj 13. srpnja 2018. g., donosi sljedeću

**ODLUKU**

1. **Pokreće se postupak za odlučivanje o sukobu interesa protiv dužnosnice Bernardice Juretić, ministrice socijalne politike i mladih u razdoblju od 22. siječnja 2016. g. do 19. listopada 2016. g., zbog moguće povrede načela djelovanja propisanih člankom 5. stavkom 1. ZSSI-a, jer je kao ministrica 11. veljače 2016. g. potpisala Ugovor o pružanju socijalnih usluga s ustanovom Dom za ovisnike ZAJEDNICA SUSRET, u kojem je do stupanja na javnu dužnost obavljala funkciju ravnateljice, kao i zbog sklapanja Aneksa** **Ugovora o pružanju socijalnih usluga od 14. srpnja 2016. g. kojim je povećan iznos za financiranje socijalnih usluga smještaja po korisniku, čime je dužnosnica Bernardica Juretić mogla narušiti vlastitu vjerodostojnost i nepristranost.**
2. **Poziva se dužnosnica Bernardica Juretić da u roku od 15 dana od dana primitka ove odluke dostavi Povjerenstvu očitovanje na razloge pokretanja ovog postupka, te na ostale navode iz obrazloženja ove odluke.**

Obrazloženje

Člankom 3. stavkom 1. podstavkom 4. ZSSI-a propisano je da su predsjednik i članovi Vlade Republike Hrvatske (potpredsjednici i ministri u Vladi Republike Hrvatske) dužnosnici u smislu odredbi ZSSI-a, stoga je Bernardica Juretić povodom obnašanja dužnosti ministrice socijalne politike i mladih u razdoblju od 22. siječnja 2016. g. do 19. listopada 2016. g.obvezna postupati sukladno odredbama ZSSI-a.

Povjerenstvo je 15. lipnja 2016. g. zaprimilo neanonimnu prijavu podnesenu protiv dužnosnice Bernardice Juretić, ministrice socijalne politike i mladih u razdoblju od 22. siječnja 2016. g. do 19. listopada 2016. g., koja je zaprimljena u knjizi ulazne pošte pod brojem: 711-U-3320-P-200/16-01-1, povodom koje se vodi predmet broj: P-200/16. Povjerenstvo je 23. lipnja 2016. g. zaprimilo drugu neanonimnu prijavu, pod brojem: 711-U-3381-P-204/16-01-1, povodom koje se vodio predmet brojem: P-204/16, u kojoj se u bitnome navode iste okolnosti kao i u prijavi u predmetu broj P-200/16, stoga je zaključkom Povjerenstva od 27. listopada 2016. g. spojeno postupanje po navedenim prijavama na temelju članka 44. stavka 1. Zakona o općem upravnom postupku („Narodne novine“, broj 47/09.), pod brojem P-200/16. Nadalje, istog dana zaprimljena je i treća neanoniman prijava pod brojem: 711-U-3382-P-205/16-01-3, povodom koje se vodio predmet brojem: P-205/16, u kojoj se u bitnome navode iste okolnosti kao i u prijavi u predmetu broj P-200/16, stoga je zaključkom Povjerenstva od 27. listopada 2016. g. spojeno postupanje po navedenim prijavama na temelju članka 44. stavka 1. Zakona o općem upravnom postupku („Narodne novine“, broj 47/09.), pod brojem P-200/16. Povjerenstvo je također zaprimilo 27. veljače 2017. g. prijavu pod brojem: 711-U-802-P-101/17-01-1, povodom koje se vodio predmet brojem: P-101/17, u kojoj se u bitnome navode okolnosti kao i u prijavi u predmetu broj P-200/16, stoga je zaključkom Povjerenstva od 16. ožujka 2017. g. spojeno postupanje po navedenim prijavama na temelju članka 44. stavka 1. Zakona o općem upravnom postupku („Narodne novine“, broj 47/09.), pod brojem P-200/16.

U predmetnim prijavama navodi se kako se ministrica socijalne politike i mladih Bernardica Juretić nalazi u sukobu interesa zbog potpisivanja Ugovora o pružanju socijalnih usluga s udrugom **Dom za ovisnike ZAJEDNICA SUSRET**, u kojoj je obavljala funkciju ravnatelja do stupanja na javnu dužnost ministrice socijalne politike i mladih, a čiji je osnivačudruga **Humanitarna organizacija „ZAJEDNICA SUSRET“,** kao i zbog potpisivanja ugovora s udrugom **Dom za ovisnike ZAJEDNICA SUSRET** kojim je došlo do povećanja iznos cijene smještaja za korisnike upućene rješenjem centra za socijalnu skrb.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku. Na temelju članka 39. stavka 4. ZSSI-a, podnositelju prijave jamči se zaštita anonimnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana.

Člankom 5. stavkom 3. ZSSI-a propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana. Dužnosnici ne smiju biti ni u kakvom odnosu ovisnosti prema osobama koje bi mogle utjecati na njihovu objektivnost.

Člankom 4. stavkom 5. ZSSI-a propisano je da su povezane osobe u smislu tog Zakona članovi obitelji dužnosnika iz članka 4. stavka 2. ZSSI-a te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Povjerenstvo je radi provjere osnovanosti i vjerodostojnosti navoda iz podnesenih neanonimnih prijave, te donošenja odluke o tome postoje li okolnosti koje ukazuju na moguću povredu odredbi ZSSI-a od nadležnih državnih tijela prikupilo potrebne podatke i dokumentaciju.

Uvidom u Registar dužnosnika kojeg vodi Povjerenstvo utvrđeno je kako je dužnosnica Bernardica Juretić obnašala dužnost ministrice socijalne politike i mladih u razdoblju od 22. siječnja 2016. g. do 19. listopada 2016. g.

Povjerenstvo je uvidom u izvješće o imovinskom stanju dužnosnice Bernardice Juretić, koje je dužnosnica dostavila povodom stupanja i povodom prestanka obnašanja dužnosti ministrice socijalne politike i mladih, utvrdilo da je dužnosnica navela kako je obavljala funkciju ravnatelja Doma za ovisnike ZAJEDNICA SUSRET u razdoblju od 01. siječnja 2012. g. do 22. siječnja 2016. g.

Uvidom u podatke nadležnog sudskog registra Trgovačkog suda u Splitu, Povjerenstvo je utvrdilo kako je pod matičnim brojem subjekta: 060166648 upisana **ustanova Dom za odrasle osobe ovisnike o alkoholu, drogama ili drugim opojnim sredstvima ZAJEDNICA SUSRET (skraćeni naziv: Doma za ovisnike ZAJEDNICA SUSRET)**. Osnivač navedene ustanove je Humanitarna organizacija ZAJEDNICA SUSRET – SPLIT. Funkciju obnašatelja dužnosti ravnatelja obavlja je Antonia Peroš, ovlaštena za zastupanje od 23. siječnja 2016. g. do 22. siječnja 2017. g., a od 23. siječnja 2017. g. funkciju ravnatelja obavlja Suzana Horvat Kutle. Uvidom u podatke povijesnog izvatka za navedenu Ustanovu utvrđeno je kako je Bernardica Juretić obavljala funkciju vršitelja dužnosti ravnatelja u razdoblju od 24. rujna 2010. g. do 10. **travnja 2012. g.,** a od 10. travnja 2012. g. obavljala je funkciju ravnatelja ustanove. Dužnosnica je navedenu funkciju prestala obavljati 22. siječnja 2016. g.

Uvidom u podatke Registra udruga pri Ministarstvu uprave Povjerenstvo je utvrdilo kako je pod registarskim brojem: 00000596, OIB: 57535412801, upisana udruga **Humanitarna organizacija „ZAJEDNICA SUSRET“,** dok je Dina Drozdek upisana kao predsjednica udruge s početkom mandata 23. siječnja 2016. g. U spomenutom registru na dan 02. srpnja 2018. g. kao predsjednica i osoba ovlaštena za zastupanje upisana je Suzana Horvat Kutle, s početkom mandata 17. ožujka 2017. g.

Na zahtjev Povjerenstva, Ministarstvo socijalne politike i mladih u očitovanju od **06. srpnja 2016. g.** navodi kako Ministarstvo nije u razdoblju od siječnja 2016. g. stupilo u poslovni odnos s udrugom Humanitarna organizacija „Zajednica susret“ sukladno javnom pozivu za prijavu programa ili programa temeljem Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (“Narodne novine“ broj 26/15.) niti je u istom razdoblju donijeta odluka o raspodjeli financijskih sredstva za provedbu projekata ili programa udruge. Spomenuta Udruga javljala se do prosinca 2015. g. na javne pozive Ministarstva socijalne politike i mladih, a posljednje odluke o raspodjeli financijskih sredstava za projekte Udruge u 2015. g. donijela je tadašnja ministrica socijalne politike i mladih Milanka Opačić.

Nadalje, u očitovanju se navodi kako između Ministarstva socijalne politike i mladih i ustanove Dom za odrasle osobe ovisnike o alkoholu, drogama i drugim opojnim sredstvima Zajednice susret, čiji je osnivačudruga Humanitarna organizacija „ZAJEDNICA SUSRET“ – SPLIT, postoji kontinuirani poslovni odnos od 2000. g. sukladno odredbama Zakona o socijalnijoj skrbi („Narodne novine“ broj 157/13., 152/14. i 99/15.). Konkretno, spomenuta Udruga ugovorni je pružatelj socijalnih usluga kod kojeg centar za socijalnu skrb korisniku rješenjem može priznati pravo na socijalnu uslugu smještaja. Financiranje socijalnih usluga podrazumijeva plaćanje troškova usluga po dostavljenom računu Ministarstvu za izvršenu uslugu.

Uz očitovanje, dostavljene su preslike Ugovora o pružanju socijalnih usluga od 11. veljače 2016. g., Rješenje od 21. prosinca 1999. g., Rješenje od 23. svibnja 2001. g., Rješenje od 19. studenog 2007. g.

Na dodatni zahtjev Povjerenstva, Ministarstvo socijalne politike i mladih dopisom od **25. srpnja 2016. g.** očitovalo se kako ugovorni odnos za pružanje usluge smještaja između Ministarstva i Doma za ovisnike ZAJEDNICA SUSRET postoji kontinuirano 16 godina, a Ugovor o pružanju socijalnih usluga od 11. veljače 2016. g. sklopljen je isključivo iz razloga što je prethodni ugovor s Ministarstvom u ime Ustanove potpisala Bernardica Juretić, a kako je ista postala dužnosnica, došlo je do promjene obnašatelja funkcije ravnatelja ustanove, zbog čega je došlo do sklapanja spomenutog Ugovora, dok su ostale ugovorne odredbe ostale neizmijenjene. Nadalje, u očitovanju se navodi kako je Ministarstvo socijalne politike mladih u razdoblju od siječnja 2016. g. do srpnja 2016. g sklopilo 2 ugovora o pružanju socijalnih usluga na temelju članka 268. stavka 2. Zakona o socijalnoj skrbi i to sa ustanovom Moj dom Tandarić i Mali dom – Zagreb. Također, Ministarstvo socijalne politike i mladih nije objavilo javni poziv za dostavu ponuda za dodjelu ocjene usklađenosti sa standardima socijalnih usluga prema članku 201. Zakona o socijalnoj skrbi s obzirom da je u tijeku izrada podzakonskih propisa kojima će se definirati svi potrebni uvjeti.

Uz očitovanje, dostavljene su preslike dokumentacije vezane za javne pozivne koje je raspisalo Ministarstvo socijalne politike i mladih i na koje se javila udruga Humanitarna organizacija „ZAJEDNICA SUSRET“, dokumentacija vezana za ugovorni odnos Ministarstva socijalne politike i mladih i Doma za ovisnike ZAJEDNICA SUSRET, Odluka o mreži socijalnih usluga od 07. studenog 2014. g.

U odnosu na sklapanje Aneksa Ugovora o pružanju socijalnih usluga između Bernardice Juretić kao ministrice i ustanove Dom za ovisnike ZAJEDNICA SUSRET, kojim je došlo do povećanja iznos sa 3.887,00 kuna na 4.500,00 kuna po korisniku, u dopuni očitovanja od **27. rujna 2016. g.** Ministarstvo socijalne politike i mladih navodi kako je Ministarstvo sklopilo Anekse Ugovora o pružanju socijalnih usluga na način da je izvršena korekcija ugovornih cijena smještaja za sva četiri pružatelja usluga - Udruga za borbu protiv ne-ovisnosti, Udruga PET PLUS, Dom za odrasle osobe ovisnike o alkoholu, drogama i drugim opojnim sredstvima ZAJEDNICA SUSRET i Udruga za prevenciju ovisnosti, pomoć ovisniku i povremenom uzimatelju opojen droge i obitelji „Moji dani“, kojim je došlo do povećanja cijene smještaja po korisniku na iznos od 4.500,00 kuna. Riječ je o dugogodišnjim ugovornim partnerima koji su imali ugovorene cijene u različitim iznosima, pa tako i nejednake uvjete za pružanje usluga korisnicima. Samoj korekciji cijena usluga smještaja za navedenu skupinu prethodili su pojedinačni zahtjevi pružatelja usluga, na temelju kojih je izvršena analiza njihove opravdanosti, a potom je Ministarstvo ugovorom utvrdilo jednaki iznos cijene smještaja za sva četiri pružatelja usluga, uzimajući u obzir porast troškova života, činjenicu kako se radi o specifičnoj korisničkoj skupiti, te varijabilnoj razini popunjenosti smještajnih kapaciteta u pojedinim razdobljima tijekom godine. U očitovanju se također napominje kako je Ministarstvo u 2016. g. pristupilo korekciji visine cijena i za druge korisničke skupine i druge vrste usluga.

Uz očitovanje, dostavljene su preslike Aneksa br. 3 Ugovora o međusobnim odnosima od 14. srpnja 2016. g. sklopljenog sa Udrugom za borbu protiv ne-ovisnosti, Aneksa br. 2 Ugovora o pružanju socijalnih usluga od 14. srpnja 2016. g. sklopljenog sa Udrugom PET PLUS, Aneksa Ugovora o pružanju socijalnih usluga od 14. srpnja 2016. g. sklopljenog saudrugom Dom za odrasle osobe ovisnike o alkoholu, drogama ili drugim opojnim sredstvima ZAJEDNICA SUSRET, Aneksa br. 3 Ugovora o međusobnim odnosima od 14. srpnja 2016. g. sklopljenog sa Udrugom za prevenciju ovisnosti, pomoć ovisniku i povremenom uzimatelju opojen droge i obitelji „Moji dani“.

Polazeći od navoda iz predmetne prijave, Povjerenstvo je uvidom u prikupljenu dokumentaciju steklo saznanja o mogućoj povredi odredbi ZSSI-a dužnosnice Bernardice Juretić, koja proizlazi iz propusta imenovane dužnosnice da pravilno upravlja situacijom koja ostavlja vanjski dojam kako nije svjesno postupila kada je kao dužnosnica potpisala Ugovor o pružanju socijalnih usluga i Aneks Ugovora o pružanju socijalnih uslugas udrugom Dom za ovisnike ZAJEDNICA SUSRET, u kojoj je obavljala funkciju ravnatelja do stupanja na javnu dužnost ministrice socijalne politike i mladih.

Povjerenstvo ističe kako su dužnosnici zbog prirode dužnosti koju obavljaju pozvani, prije svih ostalih, voditi računa o dojmu kojeg ostavljaju svojim postupanjem, a na što ih obvezuju načela djelovanja propisana člankom 5. ZSSI-a.

S obzirom da je iz prikupljenih podataka i dokumentacije Povjerenstvo steklo saznanja kako dužnosnica Bernardica Juretić potpisivanjem Ugovora, kao i Aneksa Ugovora, sa udrugom u kojoj je obavljala funkciju nije prepoznala dvojbenost nastale situacije, pa navedenom situacijom nije niti pravilno upravljala izuzimajući se iz procesa potpisivanja istih, Povjerenstvo je donijelo odluku kao što je navedeno u izreci ovog akta.

Sukladno članku 39. stavku 3. ZSSI-a, poziva se dužnosnica Bernardica Juretić da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka, kao i na ostale navode iz ovog obrazloženja, te da Povjerenstvu dostavi relevantnu dokumentaciju s kojom raspolaže.

Slijedom svega navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnica Bernardica Juretić, elektronička dostava
2. Podnositelji prijava
3. Objava na internetskoj stranici Povjerenstva
4. Pismohrana